b'\n_START_ARTICLE_\nLondono mados savait\xc4\x97\n_START_PARAGRAPH_\nLondono mados savait\xc4\x97 (angl. London Fashion Week)\xc2\xa0\xe2\x80\x93 Londone vykstantis mados industrijos renginys, trunkantis apie savait\xc4\x99, kurio metu drabu\xc5\xbei\xc5\xb3 dizaineriai ir mados namai pristato savo naujausias kolekcijas. \xc5\xa0iuo renginiu informuoja apie tai, kokias naujas mados tendencijas si\xc5\xablo brit\xc5\xb3 mados k\xc5\xabr\xc4\x97jai. Tokie pat renginiai vyksta ir Milane, Niujorke bei Pary\xc5\xbeiuje.\n_START_SECTION_\nKoncepcija\n_START_PARAGRAPH_\nLondono mados savait\xc4\x97s vyksta du kartus \xc4\xaf metus. Saus\xc4\xaf pristatomos rudens/\xc5\xbeiemos kolekcijos, o rugs\xc4\x97j\xc4\xaf\xc2\xa0\xe2\x80\x93 pavasario/vasaros. Londono mados savait\xc4\x97 pirm\xc4\x85 kart\xc4\x85 \xc4\xafvyko 1961\xc2\xa0m., ta\xc4\x8diau tokia forma, kokia ji vyksta dabar (dizaineri\xc5\xb3 pasirodymai suskirstomi \xc4\xaf 4\xe2\x80\x935 dienas, pakvie\xc4\x8diami \xc5\xbeiniasklaidos atstovai, didieji drabu\xc5\xbei\xc5\xb3 prekybininkai bei \xc5\xbeym\xc5\xabs \xc5\xbemon\xc4\x97s, potencial\xc5\xabs mados nam\xc5\xb3 klientai, ir numatytu laiku modeliai pristato kolekcijas)\xc2\xa0\xe2\x80\x93 tik 1993\xc2\xa0m. 2009 metais surengta jubiliejin\xc4\x97\xc2\xa0\xe2\x80\x93 25 Londono mados savait\xc4\x97. \xc5\xa0\xc4\xaf rengin\xc4\xaf organizuoja Brit\xc5\xb3 mados taryba. \xc5\xa0is renginys nustebino London\xc4\x85 \xc5\xa1ou gausa\xc2\xa0\xe2\x80\x93 per penkias dienas \xc4\xafvyko 54 kolekcij\xc5\xb3 pristatymai ir 19 prezentacij\xc5\xb3.\n_START_SECTION_\nIstorija\n_START_PARAGRAPH_\n1987\xc2\xa0m., kai vis\xc4\x85 pasaul\xc4\xaf sudrebino akcij\xc5\xb3 bir\xc5\xbeos kriz\xc4\x97, pavadinta Juoduoju pirmadieniu (angl. Black Monday), visa mados industrija pasiek\xc4\x97 rib\xc4\x85, kai iki visi\xc5\xa1ko k\xc5\xabrybos \xc5\xa1tilio ir finans\xc5\xb3 tr\xc5\xabkumo buvo labai netoli. Pirmieji, kurie atgaivino savo k\xc5\xabryb\xc4\x85, ir buvo britai. Ilg\xc4\x85 laik\xc4\x85, kai dauguma kit\xc5\xb3 miest\xc5\xb3 mados nam\xc5\xb3 pristabd\xc4\x97 savo veikl\xc4\x85, jie dirbo ir pristatin\xc4\x97jo savo kolekcijas visi\xc5\xa1kai be jokio finansavimo. 1992\xc2\xa0m. Londono mados savait\xc4\x97 buvo tokia skurdi, jog joje dalyvavo vos keletas dizaineri\xc5\xb3, kurie tur\xc4\x97jo dalintis viena vienintele patalpa._NEWLINE_Londono mados savait\xc4\x97s d\xc4\x97ka pasaulinio garso dizaineriais ir mados namais pavyko tapti Luellai Bartley, Stellai McCartney, Matthew Williamson, Burberry, Alexander McQueen, John Galliano.'